Hiljaiselo päättyy Pro Pilkki 2:n kehityksen ympärillä, ja on aika astua uudelle alustalle.

Useamman vuoden kestänyt kehitystyö on nyt siinä pisteessä, että Pro Pilkki 2 Mobile on tänään saatu ladattavaksi Windows Phone kauppaan! Ohessa muutama kuva pelistä:

Pro Pilkki 2 mobile toimii Windows Phone 8.1 sekä Windows Mobile 10 puhelimilla ja löytyy Windows kaupasta:

Miten tähän pisteeseen on tultu?

Pro Pilkki 2:n PC-version 1.0.6 julkaisun jälkeen, syyskuussa 2013, alkoi Pro Pilkin grafiikkamoottorin päivitys Windows-puhelinten käyttämään DirectX-versioon. Pelkän grafiikkamoottorin päivittämisen kanssa aikaa vierähti ilta- ja yötöinä arviolta vuoden päivät, minkä jälkeen alkoi pelin sovittaminen muilta osin puhelinympäristöön. Puhelinversiota varten pelin muistinkulutusta tuli pienentää. Tämän lisäksi graafisen suorituskyvyn loputtomalta tuntunut hiominen mahdollisti lopulta toiminnan myös edullisimmissa, 512 MB muistia sisältävissä Lumia-puhelimissa. Mobiiliversion beta-testausvaihe alkoi toukokuussa 2015. Kesän aikana korjattiin testauksen myötä ilmenneitä käytettävyyteen ja näytön koon muuttumiseen liittyviä asioita. Syyskuusta aina tähän päivään asti korjattiin Windows Mobile 10:n ennakkoversion kanssa testeissä havaittuja ongelmia. Nämäkin haasteet on nyt ylitetty, joten peli on viimein valmis kauppaan, juuri ennen syysjäitä. Peli todellakin on täysi versio Propilkistä. Siinä on mukana kaikki PC-versiosta tutut toiminnot. Ainoastaan nettipelien isännöinti ei ole mahdollista, mutta verkkopelaaminen muuten sujuu kuin unelma. Olkaapa hyvät!

Procyon Procucts